ข้อบัญญัติองค์การบริหารส่วนตำบลบึงสามัคคี เรื่อง การลดหย่อนภาษีบำรุงท้องที่ พ.ศ. 2557
ข้อบัญญัติองค์การบริหารส่วนตำบลบึงสามัคคี
ข้อบัญญัติองค์การบริหารส่วนตำบลบึงสามัคคี
เรื่อง
การลดหย่อนภาษีบำรุงท้องที่
พ.ศ. ๒๕๕๗[๑]
 

โดยที่เป็นการสมควรตราข้อบัญญัติองค์การบริหารส่วนตำบลบึงสามัคคี
ว่าด้วยการลดหย่อนภาษีบำรุงท้องที่

อาศัยอำนาจตามความในมาตรา ๗๑
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)
พ.ศ. ๒๕๔๖ ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่ พ.ศ. ๒๕๐๘
ซึ่งแก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๓๔ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทยบัญญัติให้กระทำได้
โดยอาศัยอำนาจตามบทบัญญัติแห่งกฎหมาย องค์การบริหารส่วนตำบลบึงสามัคคีโดยความเห็นชอบของสภาองค์การบริหารส่วนตำบลบึงสามัคคีและนายอำเภอบึงสามัคคี
จึงตราข้อบัญญัติขึ้นไว้ ดังต่อไปนี้

ข้อ ๑ ข้อบัญญัตินี้เรียกว่า ข้อบัญญัติองค์การบริหารส่วนตำบลบึงสามัคคีเรื่องการลดหย่อนภาษีบำรุงท้องที่
พ.ศ. ๒๕๕๗

ข้อ ๒ ข้อบัญญัตินี้ให้ใช้บังคับในเขตองค์การบริหารส่วนตำบลบึงสามัคคี
ตั้งแต่วันถัดจากวันประกาศไว้โดยเปิดเผย ณ
ที่ทำการองค์การบริหารส่วนตำบลบึงสามัคคี เป็นต้นไป

ข้อ ๓ บรรดาข้อบัญญัติ
ประกาศ ระเบียบ หรือคำสั่งอื่นใดในส่วนที่ได้ตราไว้แล้วในข้อบัญญัตินี้
หรือซึ่งขัดหรือแย้งกับข้อบัญญัตินี้ ให้ใช้ข้อบัญญัตินี้แทน

ข้อ ๔ ในข้อบัญญัตินี้
ที่ดิน หมายความว่า
พื้นที่ดินและให้หมายความรวมถึงพื้นที่ที่เป็นภูเขาหรือที่มีน้ำด้วย
เจ้าของที่ดิน หมายความว่า
บุคคลหรือคณะบุคคลไม่ว่าจะเป็นบุคคลธรรมดาหรือนิติบุคคล
ซึ่งมีกรรมสิทธิ์ในที่ดินหรือมีสิทธิครอบครองในที่ดิน

ข้อ ๕ บุคคลธรรมดาซึ่งเป็นเจ้าของที่ดินแปลงเดียวหรือหลายแปลงในเขตตำบลบึงสามัคคี
และใช้ที่ดินนั้นเป็นที่อยู่อาศัยของตน เป็นที่เลี้ยงสัตว์ของตน
หรือประกอบกสิกรรมของตน ให้ได้รับลดหย่อน ไม่ต้องเสียภาษีบำรุงท้องที่ จำนวนห้าไร่
ที่ดินที่มีสิ่งปลูกสร้างและใช้สิ่งปลูกสร้างนั้นเป็นสถานการค้าหรือให้เช่าไม่ได้รับการลดหย่อน
สำหรับส่วนของที่มีสิ่งปลูกสร้างที่ใช้เป็นสถานการค้าหรือให้เช่านั้น
ในกรณีที่บุคคลธรรมดาหลายคนเป็นเจ้าของที่ดินร่วมกัน
ให้ได้รับการลดหย่อนรวมกันตามเกณฑ์ที่กำหนดไว้ในวรรคหนึ่ง

ข้อ ๖ ถ้าเจ้าของที่ดินรายใดมีที่ดินหลายแปลง
และที่ดินบางแปลงตั้งอยู่ในตำบลบึงสามัคคีบางแปลงตั้งอยู่ในตำบลอื่นในเขตจังหวัดกำแพงเพชร
เมื่อได้รับลดหย่อนไม่ต้องเสียภาษีบำรุงท้องที่ในตำบลอื่นแล้วที่ดินซึ่งตั้งอยู่ในตำบลบึงสามัคคี
ไม่ได้รับการลดหย่อนภาษีบำรุงท้องที่ตามข้อบัญญัตินี้

ข้อ ๗ ให้นายกองค์การบริหารส่วนตำบลบึงสามัคคีเป็นผู้รักษาการให้เป็นไปตามข้อบัญญัตินี้
และให้มีอำนาจออกระเบียบ ประกาศหรือคำสั่ง
เพื่อปฏิบัติการให้เป็นไปตามข้อบัญญัตินี้


ประกาศ
ณ วันที่ ๑๐ มีนาคม พ.ศ. ๒๕๕๗
วันชัย
ศิริพันธ์
นายกองค์การบริหารส่วนตำบลบึงสามัคคี













ปริยานุช/ผู้จัดทำ
๑๘ มิถุนายน
๒๕๕๗

ปริญสินีย์/ผู้ตรวจ
๑๘ มิถุนายน
๒๕๕๗



[๑] ราชกิจจานุเบกษา
เล่ม ๑๓๑/ตอนที่ ๖๐ ง/หน้า ๒๓๗/๑๒ มิถุนายน ๒๕๕๗